21.An aotrou Gradlon hag e dud,  Souezhet-bras gant ar burzhud,  'N em strinkas dirak sant Ronan,  O c'houlenn trugarez outañ.    22.Hag en er maez, d'ar c'hoad en-dro,  Da chom di beteg e varv  Eno oc'h ober pinijenn  Ur maen kalet dindan e benn;    23.Gantañ krogen un ounner vrizh,  Ur skoultrig gweet da c'houriz,  Ha da evañ dour ar poull du  Ha bara poazhet el ludu.    24.Pa zeuas e dremen dive'añ,  A eas kuit deus ar bed-mañ,  Daou ejen gouez kann dioc'h ar c'harr  Tri eskob d'e gas d'an douar.    25.Hag i degouezet gant ar stêr,  Ha kaout Keban diskabell-kaer,  Oc'h ober lizoù d'ar gwener,  Daoust da wad Jezuz, hor Salver ;    26.Hag hi sevel he golvazh prenn,  Ha darc'hañ gant korn un ejen  Ken a zilammas gwall-spontet,  E gorn gant an taol diframmet.    27.-Kae,mab-gagn, kae d'az toull en-dro  Kae da vreinañ gant chas marv !  Ne vi ket kavet bremañ mui  Oc'h ober goab ac'hanomp-ni.-    28.N'oa ket he genou peurserret,  Pa oa gant an douar lonket  E-touez moged ha flammoù-tan,  E lec'h ma c'helver Bez-Keban.    29.Mont a eure atav ar c'harr,  O kas sant Ronan d'an douar ;  Pa chomas sonn an daou ejen  Hep kerzhet mui na raok na dreñv.    30.Eno e oe lakaet ar sant,  Evel ma  kreder oa e c'hoant ;  E penn-an-nec'h eus ar c'hoad glas,  Eeun-hag-eeunn dirak ar mor bras